Jaktet mann med kniv på Hamar - politiet skjøt varselskudd
Det oppsto dramatikk på Hamar da en mann på rundt 20 år ble observert i sentrum bærende på en stor kniv. Ifølge TV 2 endte det med en væpnet politiaksjon ved jernbanestasjonen. VG får opplyst at politiet jaktet på mannen gjennom sentrum av byen, og avfyrte to varselskudd for å få mannen til å overgi seg. - Det startet utenfor et utested på Hamar, hvor det ble observert en mann med en stor kniv. På bakgrunn av det, ble det bedt om bevæpning med pistol, noe politimesteren godkjente, sier operasjonsleder Ragnar Øverland ved Hedmark politidistrikt til VG. Politipatruljen som kom til stedet ble truet av mannen, og fulgte etter ham gjennom byen. - Vi hadde for så vidt kontroll på ham hele tiden. Underveis ble det avfyrt et varselskudd i byen, og et på jernbanestasjonen. Vi måtte få noen folk unna, men hadde bra med mannskap når vi fikk skrapet sammen det vi hadde. Vi ønsket ikke at han skulle få kontakt med andre på veien, opplyser Øverland.Politiet fikk melding om kniven klokken 02.20, og mannen valgte å overgi seg om lag én time senere. - Dialogen på jernbanestasjonen førte etter hvert frem, og han kastet fra seg kniven og overga seg, sier Øverland. Mannen ble pågrepet på stedet og er siktet for trusler mot politiet. - Dette med bæring av kniv på offentlig sted er heller ikke lov, sier operasjonslederen. Etter pågripelsen ble han tatt med inn til politistasjonen på Hamar, hvor han må overnatte. - Han vil bli avhørt i morgen, sier Øverland. Ingen ble skadet under hendelsen, som var over i løpet av en times tid.
En mann truet natt til fredag en politipatrulje i Hedmark med en stor kniv. Væpnet politi fulgte mannen gjennom Hamar sentrum.